**1/15/2013**

**Nr 2013/1**

**Vinterens arrangementer på Litteraturhuset**
Norsk PEN starter vinterens seminarserie tirsdag 22. januar kl 19.00 ved nok en gang å se nærmere på forholdene i Tyrkia.  Da viser vi den svenske dokumentarfilmskaperen **Deniz Hellbergs** film "Tyrkias mange ansikter".  Etter filmen blir det samtale med blant annet vår egen tyrkiaekspert, forfatteren **Eugene Schoulgin**, og PRIO-forsker **Pinar Tank**.  Dette arrangementet foregår i samarbeid med Norsk Journalistlag.
    Norsk PEN mener det er viktig å følge opp arbeidet med Tyrkia etter det omfattende og vellykkede besøket en stor delegasjon fra PEN International gjennomførte i november i fjor (se:<http://www.norskpen.no/ArticleDetails/tabid/64/ArticleID/1399/Tyrkias-president-i-dialog-med-delegasjon-fra-PEN-International.aspx>) Siste nytt fra Tyrkia er at styret i Tyrkisk PEN ble satt under politietterforskning for noen dager siden.  Med bakgrunn i den kontroversielle paragraf 301 i den tyrkiske straffeloven, skal styret angivelig ha "fornærmet den tyrkiske stat."
    I februar skal vi se nærmere på såkalte «ekstreme» ytringer og spør: «Hvilke typer ytringer bør reguleres ved lov?»  Endelig dato er foreløpig ikke satt, så følg med på hjemmesidene.  Det blir også seminar tirsdag 12. mars med de to svenske journalistene **Johan Persson**og **Martin Schibbye**som ble løslatt i desember i fjor etter over et år i etiopisk fangenskap.   Og i forbindelse med vårt årsmøte som finner sted 23. april vil det bli en seminardel som er under planlegging.

 **Ossietzkyprisvinneren 2012: Deeyah**
Fjorårets prisvinner, **Deeyah**, hadde dessverre ikke anledning til å være til stede i Oslo under prisoverrekkelsen 15.11 i fjor, men sendte en videoinnspillt hilsen til Norsk PEN, der hun uttrykker sin store takknemlighet for prisen og understreker betydningen av at Norge som nasjon holder ytringsfrihetsfanen høyt hevet.  Denne er nå tilgjengelig på våre hjemmesider på denne lenken:[http://www.norskpen.no/ArticleDetails/tabid/64/ArticleID/1392/Deeyah-mottok-%c3%a5rets-Ossietzkypris.aspx](http://www.norskpen.no/ArticleDetails/tabid/64/ArticleID/1392/Deeyah-mottok-%C3%A5rets-Ossietzkypris.aspx).
    24. januar viser Fritt Ord Deeyahs dokumentarfilm om æresdrap,  **«Banaz A Love Story»**i sine lokaler i Uranienborgveien 2 i Oslo.  Nærmere informasjon og mulighet for påmelding finnes på<http://www.fritt-ord.no/>

 **PEN-kongressene – fra Sør-Korea til Island**
Fjorårets PEN-kongress i Gyeongju i Sør-Korea gjenvalgte PEN Internationals president, kanadiske **John Ralston Saul**, og lederen for PEN Internationals Writers in Prison Committee,**Marian Botsford Fraser**, for nye tre år.  Noe av det mest dramatiske som skjedde på denne kongressen var at programdirektør for WiPC i London, **Sara Whyatt**, varslet at hun nå slutter etter 21 år i PEN International.  Norsk PENs delegater var som vanlig aktive på komité- og plenumsmøter og gjennomførte flere sidemøter med våre nordiske kolleger og andre PEN-sentere vi arbeider med eller støtter, blant annet Etiopia og Kambodsja.
 I september skal Islandsk PEN være vertskap for den første kongressen noen gang på sagaøya – i Reykjavik fra 8. til 12. september.  Fra 15. til 17. mai arrangerer Writers in Prison-komitéen sin konferanse i Krakow, Polen, parallelt med at fribynettverket ICORN har årsmøte.  Og i juni arrangerer IFEX sin årskonferanse i Phnom Penh, Kambodsja.

 **Krisehjelp til skribenter**
Norsk PENs styre har, med virkning fra og med 2013, etablert et eget krisefond for skribenter.  Vi mottar ofte henvendelser fra skribenter, journalister og forleggere i nød og av og til har vi skaffet økonomisk hjelp til disse fra PEN Emergency Fund, men henvendelsene er mange og styret har derfor etablert en egen budsjettpost slik at skribenter i nød og som ikke får hjelp andre steder, kan få rask støtte fra Norsk PEN.  I retninglinjene for bruk av disse midlene heter det: «Penger kan tildeles skribenter og forleggere innenfor PENs målgruppe som har behov for øyeblikkelig, økonomisk hjelp - begrenset til kr 5.000,- pr. tildeling – normalt på grunnlag av en søknad.»

**Fribyarbeid**
I fjor høst konkluderte en utredning skrevet for Norsk PEN med at det er et stort behov for å etablere en egen stilling som kan betjene nåværende og tidligere fribyforfattere og –koordinatorer, en slags overordnet fribykoordinatorstilling.  Det er flere grunner til dette.  Pr. januar 2013 har vi 12 fribyer i Norge og over 35 tidligere og nåværende skribenter, men også en avistegner (Drøbak) og et par filmskapere (Haugesund, Lillehammer).  Både skribentene og de lokale fribykoordinatorene, hvis stillinger for fribyarbeid ofte er nede i 20 prosent, har behov for hjelp og assistanse.  Skribentene når det gjelder å finne fram i det norske, litterære miljøet og koordinatorer når det gjelder hvordan man skal forholde seg til de mange aktørene i fribyarbeidet, inklusive UDI, UD, ICORN, lokale NAV-kontor og Norsk PEN.
    Utenriksdepartementet har mottatt utredningen og stiller seg positiv til etablering av stillingen.  Norsk PEN skal møte UD senere i januar for å se nærmere på etablering, plassering og finansiering av koordinatorstillingen.

 **Gave fra kulturministeren**

Kulturminister **Hadia Tajik**var en av flere som i desember bidro til radioprogrammene «Jul i P2».  Programskaperne fikk i sin tid mulighet til å donere sine honorar til frivillige organisasjoner,  og vi har nettopp fått vite at kulturministeren har gitt sitt honorar på kr 5.000 til Norsk PEN.  «Norsk PEN arbeider utrettelig for ytringsfrihetens kår. Det er en forutsetning for kunstnerisk og journalistisk frihet, og et betydningsfullt ordskifte», sier Tajik.  Norsk PEN takker statsråden.

 **Nye medlemmer**

MR-arbeider **Peder Giertsen**, forsker og skribent **Laila Bokhari**, forfatter **Ismayl Ismaylzade**, fagbokforfatter **Jørgen Lorentzen**, forfatter og journalist **Sores Welat Demir**, journalist **Gro Holm**, tidl. FN-utsending, skribent **Kai Eide**og journalist **Alejandro Decap**.